**گوزون آچ منی دانیشدیر گوزوه فدا ابوالفضل
سنه منتظردی قیزلار منه وئر صدا ابوالفضل**
---------------------------------------------------------
یازولوب اگر چه قانه بو سیاقیله باتیدون
اورگیم قانون بو چولده بئله اشگیمه قاتیدون
اوتوز ایلده گورمه میشدیم من اولاندا سن یاتیدون
بولورم سالوب ایاقدان سنی چوخ یارا **ابوالفضل**
-------------------------------------------------
یخیلاندا سن آتوندان منی سالمیسان دوزومدن
باشین اوسده بیر خبر آل اورگیمده کی سوزومدن
سنی آرتیق ایسترم من بولوسن ایکی گوزومندن
منه بو بلالی چولده سنیدین رجا **ابوالفضل**
----------------------------------------------

دوزولوب بلا خدنقی سینون اوسته دسته دسته
ولی بیر غمون چوخ ائتدی منی زار دلشکسته
یانیوا گلنده تاپدیم ایکی قوللارین یول اوسته
که دوشوبدی توپراق اوسته هرسی جدا **ابوالفضل**
------------------------------------------------

بولورم جهاندا سن سیز داخی ایش یتوب تمامه
یوخ الین دییم الیم دوت کمک ایله بو امامه
اورگینده میلون اولسا آپاریم سنی خیامه
قویا گوزیاشیله قیزلار یاراوا دوا **ابوالفضل**
----------------------------------------------

گورورم که قرمزی قان سوزولوز گوزه قاشیندان
نه گوزل حمایت ائتدون بو بلالی قارداشیندان
دئه گوروم دمیر عمودی نئجه وردولار باشیندان
گورورم که مه جمالین بولونوب سوا **ابوالفضل**
----------------------------------------------

منه بو بلالی چولده سنیدین سپاه و لشکر
اگر اولماسان خیامه توکولر بو قوم کافر
دویولر حیالی قیزلار باجیوی اسیر ائدللر
آپارار اولاری شامه سپه جفا **ابوالفضل**
------------------------------------------------

شرر دل حسینه او وفا سیر آلیشدی
سسین آلدی شهریارین نه گوروب صدا تانیشدی
دیله گلدی زحمتیله نچه کلمه سوز دانیشدی
دئدی چوخ خجالتم من اوتانیر شها **ابوالفضل**
--------------------------------------------------

گل آرزو بو چولده داخی صرصریله سولدی
غم و محنت دو عالم بو دل حزینه دولدی
هدر اولدی جدّ و جهدیم سو گئدوب الیم بوش اولدی
ئولوم ایستیور خدادن ائلیور دعا **اباالفضل**
-------------------------------------------

سویی دولدوروب گلوردیم حرمه که باغلانوب یول
دگوب اوخ دلیندی مشگیم قشونیله دولدی صاق و صول
دئه اوشاقلارا اماندی که عموز دگولدی بد قول
ایکی قول وئروبدی بیرگوز توکولن سووا **ابالفضل**
---------------------------------------------

قوی الین بو قانلی باشه منه لطفیوی عیان وئر
نفسیم دوشوب شماره منه فیض جاودان وئر
سن اوزون آپار سو مشگین بالا قیزلارا نشان وئر
اولارا بویور که جانین ائله دی فدا **ابوالفضل**
-----------------------------------------------

دئه صبا حسینه مندن ولی ایلمه گلایه
آقاسان اونا سوزوم یوخ نظر ائت بو مبتلایه
بولوسن ئوزون که سسلور سنی **«صادقی»** هرایه
دئه بلا و ابتلادن اونی قیل رها **اباالفضل**
------------------------------------------